একজন নিহত, আহত ৪০, সড়ক অবরোধ ০০ গোপালগঞ্জ সংবাদদাতা গোপালগঞ্জের কোটালীপাড়ায় গতকাল সোমবার একটি বাস খালে পড়ে একজন নিহত ও কমপক্ষে ৪০ জন আহত হয়েছে। এ সড়ক দুর্ঘটনাকে কেন্দ করে পুলিশের  সাথে উত্তেজিত জনতার মধ্যে হাতাহাতি হয়। তিন ঘণ্টা সড়ক অবরোধ করে রাখে ক্ষুব্ধ এলাকাবাসী। এসময় কোটালীপাড়া উপজেলা সদর ও আশপাশের এলাকায় বিক্ষোভ ছড়িয়ে পড়ে। সংঘর্ষ চলাকালে এলাকাবাসী এক পুলিশ কর্মকর্তাকে মারধর করে। খবর পেয়ে দুপুরে জেলা প্রশাসক শেখ ইউসুফ হারুন কোটালীপাড়ায় গিয়ে এলাকাবাসীর সঙ্গে বৈঠক করে সড়ক মেরামত না হওয়া পর্যন্ত কোটালীপাড়া-গোপালগঞ্জ সড়কে কোনো বাস চলবে না বলে ঘোষণা দেন। কোটালীপাড়া উপজেলা নির্বাহী কর্মকর্তা কবির মাহমুদ জানান, সোমবার সকাল ৯টার দিকে কোটালীপাড়া উপজেলার পয়সারহাট থেকে ছেড়ে আসা  গোপালগঞ্জগামী একটি লোকাল বাস সিকির বাজারে নিয়ন্ত্রণ হারিয়ে খালে পড়ে যায়। এতে ঘটনাস্থলে চিত্রাপাড়া গ্রামের সমাজসেবক সিদ্দিক শেখ (৫৫) নিহত হন। আহত হন বাসের ৪০ যাত্রী। খবর পেয়ে ঘটনাস্থলে গিয়ে পুলিশ এলাকাবাসীর সহায়তায় আহতদের উদ্ধার করে কোটালীপাড়া উপজেলা স্বাস্থ্য কমপ্লেক্সে ভর্তি করে। কোটালীপাড়া উপজেলা ভাইস চেয়ারম্যান আলিমুজ্জামান মিলন জানান, উদ্ধার অভিযানে সময় এলাকাবাসী বাসের জানালার কাচ ভেঙে ভেতরে তল্লাশি করতে গেলে পুলিশ বাধা দেয়। এসময় পুলিশের সঙ্গে এলাকাবাসীর সংঘর্ষ হয়। তবে উপ-পরিদর্শক সুমন ভক্ত জানান, ক্ষুব্ধ লোকজন  বাসটি ভাংচুর করছিল। আমি নিষেধ করায় তারা আমাকে ধাওয়া করে। একটি ঘরের মধ্যে আশ্রয় নিলে সেখানেও হামলা করে। পরে উপজেলা নির্বাহী কর্মকর্তা ও অতিরিক্ত পুলিশ গিয়ে সুমনকে উদ্ধার করে। এঘটনার পর ওই সড়কে বাস চলাচল বন্ধ হয়ে যায়। ক্ষুব্ধ এলাকাবাসী লাঠিসোঁটা নিয়ে সড়কে অবস্থান নেয়। তারা বিক্ষোভ মিছিল করে। বিক্ষোভকারীরা দ্রুত সড়ক উন্নয়ন কাজ সম্পন্ন করা ও ফিটনেসবিহীন বাস ও সনদ ছাড়া চালকদের দিয়ে গাড়ি চালানো বন্ধের দাবি করে। সড়ক দুর্ঘটনার সুষ্ঠু বিচার না হওয়া পর্যন্ত বিক্ষোভকারীরা অনির্দিষ্টকালের জন্য গোপালগঞ্জ-ঘাঘর-পয়সারহাট  সড়কে বাস চলাচল বন্ধ করে দিয়েছে। পরে গোপালগঞ্জ জেলা প্রশাসক শেখ ইউসুফ হারুন, অতিরিক্ত পুলিশ সুপার সরদার রোকন-উজ্জামান, অতিরিক্ত জেলা ম্যাজিস্ট্রেট মনিরুজ্জামান, উপজেলা নির্বাহী কর্মকর্তা কবীর মাহমুদ, উপজেলা ভাইস চেয়ারম্যান আলিমুজ্জামান মিলন, পৌর মেয়র অহিদুল ইসলাম হাজরা আন্দোলনকারীদের একাংশের সঙ্গে দুপুরে কোটালীপাড়া উপজেলা পরিষদ অডিটরিয়ামে বৈঠকে বসেন। বৈঠকে জেলা প্রশাসক শেখ ইউসুফ হারুন বলেন, আপনাদের দাবি অনুযায়ী গোপালগঞ্জ-কোটালীপাড়া সড়ক মেরামত না হওয়া পর্যন্ত এ সড়ক দিয়ে কোনো বাস চলাচল করবে না। লাইসেন্সবিহীন  ড্রাইভার ও ফিটনেসবিহীন গাড়ির বিরুদ্ধে ভ্রাম্যমাণ আদালত পরিচালনা করা হবে। তিনি আরো বলেন, গত দুইদিনের সড়ক দুর্ঘটনায় জড়িত ড্রাইভারদের লাইসেন্স না থাকলে তাদের বিরুদ্ধে থানায় হত্যামামলা দায়েরের জন্য ইতিমধ্যে নির্দেশ দেয়া হয়েছে। প্রসঙ্গত- গত রবিবার গোপালগঞ্জ-কোটালীপাড়া সড়কের কোটালীপাড়া উপজেলার মাঝবাড়িতে বাস খাদে পড়ে ঘটনাস্থলে ২ নিহত হয়। গতকাল একই উপজেলায় আরেকটি দুর্ঘটনা হয়।